Ди университетым и студентхэри хьэрычэтыщIэхэм я дунейпсо программэм хохьэ
«Лэжьэгъуэ зэман» дунейпсо хьэрычэтыщIэ программэм и етIуанэ модулым фокIадэм и 22-м «Старт» бизнес-инкубаторым щеплъащ. Ар къызэIуихащ урысей хьэрычэтыщIэ, «Рыбаков Фонд»-м и президент Хатман Оскар икIи «Дауэ зэрыгупсысапхъэр? Сыт длэжьын хуейр?» Iуэхум теухуауэ къэпсэлъащ. Онлайн Iэмалыр къагъэсэбэпри, студентхэм абы упщIэ куэд иратащ.
ЗэIущIэм студентхэм къадэкIуэу кърагъэблэгъат университетым и IэщIагъэлI зэхуэмыдэ куэд. ЩIалэгъуалэ программэхэмрэ проектхэмрэ дэIыгъынымкIэ университетым и центрым и унафэщI Журавель Ксение зэрыжиIамкIэ, нэхъыбэу мы Iуэхум хэлэжьыхьыр правэмкIэ, экономикэмкIэ, финансхэмкIэ институтым щIэсхэрщ. Абыхэм я дежкIэ мы лэжьыгъэр хуабжьу сэбэп мэхъу бизнесым и Iэмалхэм щыгъуазэ защIынымкIэ. Япэ модулым зыхрагъэтхауэ щытащ цIыху миным щIигъум. Иджы зыщIадза етIуанэ модулыр екIуэкIынущ илъэсыр иухыху.
ФокIадэм и 22-м щIидзауэ Урысейм щекIуэкI мы программэр щIалэгъуалэ хьэрычэт Iуэхум зегъэужьыным теухуащ. Видеоконференцхэр къагъэсэбэпурэ а проектым хиубыдэу тхьэмахуэ къэс къэпсэлъэнущ нэхъ лъэщ дыдэу къалъытэ экспертхэр. Программэр абы хэтхэм папщIэ пщIэншэщ. Абы хиубыдэу Къэбэрдей-Балъкъэр къэрал университетым и бизнес-инкубаторым махуэку къэс онлайн-зэIущIэхэр щекIуэкIынущ.
Брай Марие.
